2013/0396 (NLE)

Forslag til

RÅDETS UDTALELSE

om det økonomiske partnerskabsprogram for SLOVENIEN

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet[1], særlig artikel 9, stk. 4,

under henvisning til forslag fra Europa-Kommissionen og

ud fra følgende betragtninger:

(1) Stabilitets- og vækstpagten har til formål at sikre budgetdisciplin i hele Unionen og fastsætter rammerne for forebyggelse og korrektion af uforholdsmæssigt store underskud. Den er baseret på målsætningen om sunde offentlige finanser som et middel til at styrke forudsætningerne for prisstabilitet og en holdbar og stærk vækst, som bygger på finansiel stabilitet, hvorved den medvirker til at nå Unionens mål for holdbar vækst og beskæftigelse.

(2) Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser for overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet fastsætter bestemmelser med henblik på en skærpet overvågning af budgetpolitikkerne i euroområdet og med henblik på at sikre, at de nationale budgetter er i overensstemmelse med de retningslinjer for den økonomiske politik, der udstedes inden for rammerne af stabilitets- og vækstpagten og det europæiske semester. Eftersom rent budgetspecifikke foranstaltninger vil kunne være utilstrækkelige til at sikre en varig korrektion af det uforholdsmæssigt store underskud, kan der være behov for yderligere politiske foranstaltninger og strukturreformer.

(3) Artikel 9 i forordning (EU) nr. 473/2013 fastsætter retningslinjerne for de økonomiske partnerskabsprogrammer, som medlemsstaterne i euroområdet skal forelægge som led i proceduren i forbindelse med uforholdsmæssigt store underskud. Det økonomiske partnerskabsprogram fastlægger køreplanen for de foranstaltninger, der skal bidrage til en effektiv og varig korrektion af det uforholdsmæssigt store underskud, og bør beskrive de væsentligste finanspolitiske strukturreformer, bl.a. inden for beskatning, pension og sundhed, og budgetrammer, som skal medvirke til en varig korrektion af det uforholdsmæssigt store underskud.

(4) Den 2. december 2009 vedtog Rådet en afgørelse i henhold til artikel 126, stk. 6, i traktaten, hvorved der blev indledt en procedure i forbindelse med uforholdsmæssigt store underskud over for Slovenien. Rådet vedtog den 21. juni 2013 en revideret henstilling i henhold til artikel 126, stk. 7, i traktaten i forbindelse med en procedure om uforholdsmæssigt store underskud, der var indledt inden ikrafttrædelsen af forordning (EU) nr. 473/2013. I den forbindelse blev Slovenien anmodet om senest den 1. oktober 2013 at forelægge et økonomisk partnerskabsprogram, som fastsætter de finanspolitiske strukturreformer, der skal sikre en effektiv og varig korrektion af det uforholdsmæssigt store underskud.

(5) Det økonomiske partnerskabsprogram, Slovenien forelagde den 1. oktober, rummer foranstaltninger, der tager sigte på at styrke budgetstrategien med henblik på en varig korrektion af det uforholdsmæssigt store underskud (henstilling 1), at understøtte pensionssystemets langsigtede holdbarhed og holde omkostningerne ved aldringen nede (henstilling 2), at reformere arbejdsmarkedet (henstilling 3), at vurdere kvaliteten af aktiverne i banksystemet (henstilling 4), at forbedre banklovgivningen og banktilsynet (henstilling 5), at reformere regulerede erhverv (henstilling 6), at afkorte de retslige procedurers varighed (henstilling 7), at styrke virksomhedsledelsen i statsejede virksomheder og øge privatiseringen (henstilling 8) og at omstrukturere virksomheder og forbedre erhvervsmiljøet (henstilling 9).

(6) Slovenien agter at gennemføre finanspolitiske strukturelle foranstaltninger og reformer på følgende områder: (i) skattesystemet og overholdelse af skattereglerne; (ii) den finanspolitiske ramme; (iii) pensionssystemet; (iv) langtidspleje. Selv om foranstaltningerne ikke er fuldt tilstrækkelige, må de forventes at bidrage til en effektiv og varig korrektion af det uforholdsmæssigt store underskud. Dog er der på visse områder behov for, at indsatsen øges og gennemførelsen fremskyndes.

(7) Nylige strukturelle indtægtsskabende foranstaltninger, især en forhøjelse af momssatserne og en ny skat på fast ejendom, ventes at yde et betragteligt bidrag (ca. 1,3 % af BNP) til konsolideringen af de offentlige finanser. Disse tiltag ledsages ikke af strukturelle foranstaltninger på udgiftssiden, som er lige så vigtige for at opnå balance/overskud på budgettet. Flere af de administrative foranstaltninger til at forbedre overholdelsen af skattereglerne kan ikke vurderes på det nuværende informationsgrundlag, men viser de sig at være effektive, vil de medvirke til at styrke de offentlige finansers holdbarhed.

(8) Myndighederne er ved at forberede en revision af den lovgivning, der danner grundlag for den finanspolitiske ramme, hvilket er i overensstemmelse med traktaten om stabilitet, samordning og styring i Den Økonomiske og Monetære Union (TSSS) og kravene i EU-lovgivningen. Der er vedtaget en konstitutionel regel om budgetbalance/overskud og forberedt lovgivning med nærmere regler for dens gennemførelse, bl.a. en ny lov om budgetregler og ændring af loven om de offentlige finanser, hvilket skulle være med til at forankre finanspolitisk disciplin i den nationale lovgivning.

(9) Gennemførelsen af pensionsreformen i december 2012 har ført til, at den månedlige tilvækst af nye alderspensionister stiger mindre end før. Der kan dog endnu ikke gives en vurdering af gennemførelsen af henstilling 2 om at styrke pensionssystemets langsigtede holdbarhed. Der er nedsat en arbejdsgruppe bestående af medlemmer fra universiteter og den offentlige administration, som skal vurdere reformens følgevirkninger. På grundlag af gruppens resultater agter regeringen at fremsætte forslag om yderligere tilpasninger af pensionssystemet, så dets bæredygtighed efter 2020 sikres.

(10) For yderligere at begrænse de aldringsrelaterede udgifter har regeringen godkendt forarbejderne til en lov om langtidspleje og personlig bistand, som indebærer indførelse af et nyt forsikringsbaseret system. Den nye lov ventes vedtaget i første halvår af 2014. Finansieringen af det obligatoriske forsikringsbaserede system er endnu ikke afklaret, men kommer formentlig til at bygge på obligatoriske bidrag fra både den erhvervsaktive og den ikke-erhvervsaktive befolkning; det skulle ikke betyde, at de samlede socialsikringsbidrag bliver højere.

(11) I de seneste måneder har Slovenien øget tempoet i de ikke-finanspolitiske strukturreformer, der er relevante for tilpasningen af de makroøkonomiske ubalancer. Der gøres vigtige fremskridt inden for banksektoren. Til gengæld er flere af de centrale reformer til støtte for tilpasning og vækst endnu under forberedelse og stærkt forsinket; det gælder bl.a. udenretslig omstrukturering af virksomheder og endelig klassificering af statsejede aktiver.

(12) Foranstaltningerne til stabilisering af banksektoren er under gennemførelse, bl.a. en tilbundsgående revurdering af kvaliteten af aktiver og stresstests, som omfatter næsten 70 % af banksektoren, og som efter planen skal være afsluttet inden udgangen af 2013. Vurderingen ventes at blive fulgt op med en samlet strategi for omstrukturering, konsolidering og rekapitalisering af hele banksektoren, som også kommer til at omfatte planer for afvikling af den offentlige sektors direkte og indirekte investeringer i landets egne banker. Sidstnævnte vil i betydelig grad mindske risikoen for, at der i de kommende år vil optræde flere eventualforpligtelser.

(13) Reformen af loven om Slovenia Sovereign Holding er i øjeblikket under drøftelse, og hvis den bliver udformet hensigtsmæssigt og nøje gennemført, kan det sammen med hurtig privatisering af forskellige statsejede virksomheder dels generere indtægter og reducere eventualforpligtelserne for staten, dels medvirke til at forbedre og effektivisere den strategiske forvaltning af statsejede aktiver, især ved at øge mulighederne for at tiltrække udenlandske investorer —

VEDTAGET DENNE UDTALELSE:

Det økonomiske partnerskabsprogram, som Slovenien forelagde for Kommissionen og Rådet den 1. oktober 2013, omfatter en række finanspolitiske strukturreformer, der ikke fuldt tilstrækkeligt bidrager til en effektiv og varig korrektion af det uforholdsmæssigt store underskud og kun vil føre til det ønskede resultat, hvis de gennemføres til punkt og prikke. Det økonomiske partnerskabsprogram byder navnlig på fremskridt med de tilsagn, Slovenien har givet i sit stabilitetsprogram og nationale reformprogram vedrørende en skattereform, bedre overholdelsen af skattereglerne, styrkelse af den finanspolitiske styring og oprydning i banksektoren. Omstruktureringen af banksektoren og erhvervssektoren og den konsolideringsstrategi, der skal følge på afslutningen af revurdering af kvaliteten af aktiver og stresstests hos bankerne, er helt afgørende for at skabe tillid og tiltrække udenlandske investorer til Slovenien, herunder statsobligationer. Arbejdet på eventuelle yderligere tilpasninger af pensionssystemet er først påbegyndt for nylig, og der foreligger endnu ingen oplysninger om hverken konkrete påtænkte foranstaltninger eller tidsplaner. Generelt er næsten alle reformerne stadig undervejs, hvilket understreger vigtigheden af, at de vedtages hurtigt og gennemføres i fuldt omfang. Slovenien opfordres derfor til at gøre nærmere rede for og indgive yderligere oplysninger om de påtænkte reformer i det kommende nationale reformprogram og stabilitetsprogram, som vil blive vurderet grundigt af Kommissionen og Rådet som led i det europæiske semester.

Udfærdiget i Bruxelles,

På Rådets vegne

Formand

[1] EUT L 140 af 27.5.2013, s. 11.